Keppni hófst loks í morgun á heimsmeistaramótinu í alpagreinum á Ítalíu eftir þriggja daga töf vegna veðurs. Fyrsta greinin var risasvig kvenna.
Risasvigið átti upphaflega að fara fram á þriðjudag en var þá frestað vegna þoku. Rjómablíða var hins vegar í Cortina d'Ampezzo í morgun og heimsmeistaramótið gat hafist. Eins og við hafði verið búist var hin svissneska Lara Gut-Behrami öflugust. Hún var sjöunda í rásröðinni en vann með talsverðum yfirburðum en hún er líka langefst í heimsbikarnum í risasvigi. Næst á eftir henni var landa hennar, Corinne Suter, og Mikaela Shiffrin frá Bandaríkjunum varð þriðja. Risasvig karla hófst svo á hádegi og stendur yfir og er bein útsending frá keppninni á RÚV og ruv.is.
Gylfi Þór Sigurðsson var í miklum ham í liði Everton sem lagði Tottenham að velli í framlengdum leik í ensku bikarkeppninni í gærkvöldi. Gylfi Þór skoraði eitt mark og lagði upp þrjú önnur í 5-4 sigri Everton. Everton komst áfram í 8-liða úrslit og hið sama gerðu lið Sheffield United, Manchester City og Leicester.
Keppni hófst í gærkvöldi í bikarkeppni HSÍ í handbolta. Einn leikur var í fyrstu umferð karla og mættust grannliðin og erkifjendurnir Þór og KA á Akureyri. KA hafði þar betur eftir spennandi leik, 26-23, en Þórsarar voru yfir í leikhléi, 14-13. Þjálfarar liðanna voru eðlilega misglaðir, Jónatan Magnússon, þjálfari KA, öllu glaðari.
Sagði Halldór Örn Tryggvason, þjálfari Þórs, áður heyrðum við í Jónatan Magnússyni.
Japanskir fjölmiðlar fullyrða að hinn 83 ára gamli Yoshiro Mori, formaður skipulagsnefndar Ólympíuleikanna í Tókýó, segi starfi sínu lausu á morgun. Mori hefur legið undir ámæli vegna ummæla sinna um konur á dögunum. Ummælin hafa verið fordæmd víða af stjórnmálafólki, Alþjóða Ólympíunefndinni og meðal styrktaraðila leikanna. Þá hafa yfir 400 sjálfboðaliðar afboðað sig á leikanna segi Mori ekki af sér.